Valskrá okkara leggur dent á, at kósin við vøkstri má haldast. Vit eru á rættari kós, tað vísa øll tøl. Nú ræður um at halda kósini. Ynski okkara er eitt frælst land; fyritreytin eru frælsir borgarar, sum ráða yvir egnum viðurskiftum–eisini egnum pengum. Vinnan skal hava tryggar karmar fyri framhaldandi at hava búskaparvøkstur. Fyri at tryggja vælferðina eigur búskapurin at vaksa skjótari enn tað almenna. Tað skal verða hugaligari hjá øllum at arbeiða, og tí skal skatturin hjá lág- og miðalløntum lækkast. Valskráin vísir greitt, hvørjum vit standa fyri, og hvat vit halda, politikkur skal snúgva seg um: At skapa eitt trygt, fjøltáttað, búskaparliga burðardygt og sjálvstøðugt samfelag. Skattur Framtíðin er borgarlig. Fyritreytin fyri einum góðum samfelagi er búskaparvøkstur. Tí má tað loysa seg at arbeiða, og vit skulu eggja og skapa karmar til vaksandi vinnulív. • Ágrýtni skal lønast og ikki revsast. • Vit vilja varðveita flatskattin. • Vit vilja lækka skattin á lág- og miðalinntøkum, bæði lands- og kommunuskattin. • Vit vilja, at eingin lág- og miðalinntøka skal skattast meira enn 30%. • Vit vilja býta vøksturin í trý: triðing til vælferð, triðing til at rinda skuld og triðing til skattalætta. • Vit vilja tryggja, at tað loysir seg at búgva í Føroyum–eisini um ein arbeiðir uttanlands. Tí skal okkara skattur gerast kappingarførur við skattin í grannalondunum Vinnan Búskaparvøkstur er vegurin til vælferð. Tí er neyðugt at virka fyri einum sjálvberandi búskapi, har vinnur av ymsum slag geva avkast og framburð í fríari altjóða kapping, og har trivnaður og umhvørvi verða raðfest høgt. Uppgávan hjá tí almenna verður at tryggja karmarnar, ið eru støðugt grundarlag fyri vinnuligum framburði og búskaparligum vøkstri. Arbeiðsmarknaðurin skal virka væl, mennandi, vera tryggur og rúmligur. Lætt skal vera at bjóða seg fram, eins og lætt skal vera at fáa fatur á skikkaðari arbeiðsmegi. • Vit vilja tryggja vinnuni góðar umstøður, so hon verður kappingarfør og lønandi og á tann hátt kemur flest møguligum til góðar- og gera landið bíligari og betri at liva í. • Vit vilja gera eina smidligari og lønsamari skipan fyri útróðrarflotan, bólk 5. Almenna húsarhaldið Vit skulu vera fíggjarliga sjálvbjargin. Vit hava rokkið avlopi á fíggjarlógini. Nú vilja vit við skynsemi nýta vøksturin til vælferð, skuld og skattalætta. • Vit vilja halda fast við kósina, sum hevur tryggjað okkum vøkstur. • Vit vilja halda fast við, at avlop skal vera á fíggjarlógini í 2016 og frameftir. • Vit vilja býta vøksturin í trý: triðing til vælferð, triðing til at rinda skuld og triðing til skattalætta. • Vit vilja samskipa felags uppgávur hjá almennum stovnum fyri at gera teir rationellari. • Vit vilja bjóða almennar tænastuveitingar út til vinnuna at reka. • Vit vilja laga lóggávu til føroysk viðurskifti, heldur enn at brúka lóggávur, sum eru snikkaðar til størri samfeløg enn okkara. • Vit vilja gjøgnumføra talgilding av Føroyum, sum skal gera tað lættari at vera borgari og vinna í Føroyum, og sum kann gera almennar tænastur bíligari. Sjálvstýriskósin–Frælsur felagskapur og samríkjalóg Tjóðskaparliga stavnhald Fólkafloksins er, at í Føroyum skulu føroyingar ráða. Hetta ber í sær, at endamál floksins er fult sjálvstýri fyri Føroyar, soleiðis at vit fáa lóggávuvald á øllum økjum og úteftir telja við sum suverenur statur javnbjóðis øðrum sjálvstýrandi londum. • Vit skulu hava tamarhald á føroyska búskapinum, tí politiskt sjálvræði kann einans røkkast við búskarligum sjálvbjargni. • Vit vilja hava samráðingar við Danmark um frælsan felagsskap millum Føroyar og Danmarkar. • Vit vilja ein felagsskap millum tvey sjálvstøðug lond, har samráðingarúrslitið, ein samríkjalóg, skal leggjast til fólkaatkvøðu. • Vit vilja ein sáttmála, sum skal tryggja, at føroyskir og danskir ríkisborgarar hava somu rættindi og skyldur í londunum báðum. • Vit vilja tryggja ein felagsskap saman við Danmark, har føroyingar ráða yvir egnum viðurskiftum. • Vit vilja eftir greiðari ætlan yvirtaka øll málsøki í yvirtøkulógini, har útlendingamál eiga at verða fyrst. Trivnaður Dentur verður lagdur á eitt gott og væl virkandi almannaverk, sum veitir hjálp og vegleiðing til tey, ið hava tørv á fyribils ella varandi hjálp. Málið er, at hvør einstakur skal gerast so sjálvhjálpin sum møguligt. • Vit vilja tryggja betri gjøgnumskygni í almannaverkinum og skapa betri møguleikar fyri ung við tarni, so tey klára seg sjálvi. • Vit vilja, at í Føroyum skal vera gott at búgva-eisini hjá teimum, ið bera brek. Tí vilja vit seta í verk ein politikk fyri tey, ið bera brek í Føroyum. Heilsa Vit leggja dent á eitt samvirkið heilsuverk við hágóðsku veitingum og við tryggleika fyri allar landsins borgarar. Sjúklingurin skal vera í miðdeplinum. Ein avgerandi fyritreyt fyri at veita heilsutænastur á hægsta stigi er at skapa allarbestu karmar til heilsufakligu starvsfólkini. Tað skal gerast við at stuðla einum mennandi fakligum umhvørvi, herundir at leggja dent á eftirútbúgving og heilsutøkniligar útbúgvingar. • Vit vilja menna sjúkrahúsini og taka avgerð um, hvørjar funktiónir skulu vera á hvørjum sjúkrahúsi. • Vit vilja menna eina tvørgangandi, samanhangandi sjúklingaviðgerð við tøttum samstarvi millum sjúkrahúsini, allar aðrar partar av heilsuverkinum og serviðgerðina uttanlands. • Vit vilja hava meiri gjøgnumskygni og greiðar mannagongdir, sum skulu vera almennar, greiðar og lættar at skilja. • Vit vilja leggja dent á sjúklingatrygdina og sjúklinganøgdsemi við skipaðum kanningarog eftirmetingarhættum. • Vit vilja styrkja tann fyribyrgjandi og heilsufremjandi partin við at leggja dent á fólkaheilsutiltøk og kunning. • Vit vilja styrkja endurvenjingina. • Vit vilja gera samstarvsavtalur um sjúkraviðgerðir og starvsfólkamenning við sjúkrahús í øðrum londum. • Vit vilja virka fyri at diabetis- og krabbameinsætlaninar stigvíst verður settar í verk og at m. a. giktaviðgerðin verður bøt. • Vit vilja broyta sjúkraváttanirnar, so at tær eisini lýsa, hvat sjúklingurin er førur fyri at gera, heldur enn bara at lýsa, hvat hann ikki kann. Familjan Familjan er kjarnin í samfelagnum. Vil halda, at tryggar familjur eru grundvøllurin undir einum sterkum samfelag. Tí er neyðugt, at samfelagið verður meira familjuvinarligt. • Vit vilja, at lóggávan skal verja og fjálga um familjuna. • Vit vilja bøta umstøðurnar hjá lesandi við børnum. • Vit vilja, at allir miðnámsnæmingar skulu hava lestrarstuðul. • Vit vilja, at útleiging skal vera skattafrí, so tað gerst bíligari hjá ungum at leiga. • Vit vilja, at bústaðarmøguleikar, barnaansing, upplivingar og trivnaður í Føroyum skulu vera eins góð og í okkara grannalondum. • Vit vilja tryggja øllum fólkaskúlanæmingum møguleikan til ókeypis trygdarskeið. Mentan Ríkt mentanarvirksemi er besta amboð til at stimbra tilvitið um føroyskan samleika. Málið fyri einum frílyntum mentanarpolitikki er at loysa upp fyri teimum skapandi kreftunum hjá fólki. Tað ræður um at styrkja hugin, gávurnar og møguleikan fyri at útinna mentanarligt virksemi. • Vit vilja, at fíggjarligur stuðul til mentan eigur at verða latin eftir grundregluni um hjálp til sjálvhjálp. • Vit vilja, at vit sum sjálvstøðugt fólk hava kunnleika til okkara livandi søgu, føroyskan dans, myndandi list, heimavirki, tónleik, bókmentir og skaldskap. • Vit vilja stuðla yrkislist, fólkamentan, virksemi í kvøldskúlum og frítíðarfelagsskapum. • Vit vilja halda fast við lógina um mvg-frítøku av bygging av kirkjum, ítróttar-, mentanar-, samkomuhúsum. • Vit vilja framhaldandi tryggja okkum mentanarliga rættin til grindaveiðu. • Vit vilja stimbra heimavirkisfólkum við mvg-frítøku og lagaligari skatting. • Vit vilja orða og gjøgnumføra ein miðlapolitikk, sum eisini tryggjar, at public service tænastur kunnu útveitast. Ítróttur og frítíð Fólkaflokkurin viðurkennir og vil í mest møguligan mun stuðla tí týðandi sjálvbodna arbeiði, sum einstaklingar, ítróttafeløg, skótar og onnur ítrivsfeløg gera fyri at menna okkara børn og ungdóm sálarliga, moralskt og kropsliga.